**Tezat e masterit për diskutim publik të miratuara nga Departamenti i Mësimdhënies Lëndore**

**Me datë 21.03.2023**

|  |
| --- |
| **Vendimet për DISKUTIM PUBLIK**  |
| # | **Kandidati** | **Specializimi** | **Tema e punimit** | **Komisioni** |
| 1 | Irma Basha | Mës. Kimi | Vlerësimi i ankthit në lëndën e Kimisë tek nxënësit e shkollëssë mesme | Kryetar/e | Eda Vula |
| Mentor/e | Fatlume Berisha |
| Anetar/e | Teuta Danuza |
| 2 | Pranvera Daija | Mës.  Gjeografi | Roli i gjeografisë fizike në edukimin e nxënësve për rreziqet natyrore | Kryetar/e | Zeqir Veselaj |
| Mentor/e | Valbon Bytyqi |
| Anetar/e | Ganimete Kulinxha |
| 3 | Vlora Aliu | Mës.Biologji | Keqkuptimet e koncepteve biologjike te nxënësit e klasave të VIII-tadhe të IX-ta | Kryetar/e | Zeqir Veselaj |
| Mentor/e | Ruzhdi Kuqi |
| Anetar/e | Jehona Ferizi-Miftari |
| 4 | Ajlinda Lutfiu | Mës.Matematikë | Ndikimi i përdorimit të programit GeoGebra në arritjet enxënësve për të kuptuarit e transformimeve gjeometrike | Kryetar/e | Fahri Marevci |
| Mentor/e | Eda Vula |
| Anetar/e | Kyvete Shatri |

# **Kandidati/ja: 1. Irma Basha**

Tema: **Vlerësimi i ankthit në lëndën e Kimisë tek nxënësit e shkollës së mesme**

**ABSTRAKT**

Lënda e Kimisë është prej lëndëve më të rëndësishme të shkencave të natyrës. Pa të është e vështirë e ndoshta e pamundur që të kuptohen shkencat e tjera si dhe shumë fenomene të cilat ndodhIn në natyrë dhe në jetën e përditshme e që ne i shohim vazhdimisht. Megjithatë, ka shumë faktorë që ndikojnë negativisht në të nxënit e lëndës së kimisë, në mesin e tyre është edhe ankthi, apo siç njihet ndryshe në shkencën e edukimit nga kimia, si kemofobia. Ky është një fenomen i cili manifestohet në shumë forma si ankth ndaj të nxënit të lëndës së kimisë, ndaj vlerësimit, punës me kimikate apo lëndës si tërësi. Nisur nga rëndësia e lëndës së Kimisë dhe efektit që mund të ketë kemofobia tek nxënësit, qëllimi i këtij hulumtimi ishte që të vlerësoj nivelin e kemofobisë apo ankthit për lëndën e kimisë tek nxënësit e shkollave të mesme të larta.

Si mostër në këtë hulumtim kanë qenë 189 nxënës të klasave të 10-të, 11-të dhe 12-të ne tri shkolla në komunën e Suharekës. Metodologjia e përdorur në këtë hulumtim është qasja sasiore. Për mbledhjen e të dhënave është përdorur pyetësori Derived Chemistry Anxiety Rating Scale (DCARS) i cili është modifikuar në dy faktorë: Ankthi sa i përket të nxënit në lëndën e Kimisë dhe Ankthi nga vlerësimi në lëndën e Kimisë. Secili faktor është i përbërë prej një numri të caktuar deklaratash për të cilat nxënësit duhet të deklaroheshin sa ankth kanë nga 1 deri në 5 sipas shkalles Likert, ku 1 është aspak ankth kurse 5 jashtëzakonisht shumë ankth ku si qëllim kemi patur të gjejmë sa është i pranishëm ankthi tek nxënësit e shkollës së mesme të lartë, cila është forma dominuese e ankthit dhe cila gjini ka predispozita për nivel më të lartë të ankthit në lëndën e Kimisë.

Analiza sasiore statistikore është përdorur për të analizuar të dhënat. Nga hulumtimi arritëm të konkludojmë se niveli i ankthit tek nxënësit ne lëndën e Kimisë është mesatarisht të lartë, forma më e pranishme e ankthit është Ankthi nga vlerësimi në lëndën e Kimisë dhe se gjinia nuk luan rol në nivelin e ankthit tek nxënësit e shkollës së mesme pasi të dy grupet kanë treguar nivele të larta të ankthit.

**Fjalët kyçe:** *Ankthi në lëndën e kimisë, Ankthi në të nxënit e lëndës së kimisë, Ankthi në vlerësim,*

*Kemofobia, nxënësit e shkollës së mesme*.

# **Kandidati/ja: 2. Pranvera Daija**

# **Tema: Roli i gjeografisë fizike në edukimin e nxënësve për rreziqet natyrore**

# **ABSTRAKTI**

Gjithmonë jemi të prirur të besojmë se nëse kemi njohuri mbi rreziqet natyrore që na kanosen, mund të jemi në gjendje t’i parandalojmë ose të mbrohemi nga to. Disa nga fenomenet natyrore mund të parashikohen dhe si të tilla duhet të jemi në dijeni se si të mbrohemi, si t’i parandalojmë, si dhe masat që duhet t’i ndërmarrim në raste të tilla.

Ky hulumtim është i ndërtuar me një strukturë të mbështetur në planin e punës sipas Fakultetit të Edukimit dhe përbëhet nga 5 kapituj, të tillë si: hyrja, shqyrtimi i literaturës, metodologjia, analiza e rezultateve dhe konkludimet.

Në kapitullin i është dhënë një pasqyrë për rolin e gjeografisë si shkencë në shpjegimin e ligjeve që ndodhin në natyrë, e sidomos i gjeografisë fizike. Roli i njeriut në njërën anë në shfaqjen e këtyre fatkeqësive me ndikimin e tij në natyrë dhe ndikimi i tij në parandalimin dhe konstruktimin e masave mbrojtëse te këto procese në anën tjetër është një çështje shumë e rëndësishme, të cilën duhet analizuar dhe studiuar në mënyrë të veçantë. Për të arritur në qëllimin tonë, ne kemi ngritur pyetjen “Cili është roli i gjeografisë fizike për edukimin e nxënësve për rreziqet natyrore?” Kapitulli II ofron një përmbledhje të hollësishme të literaturës që ne kemi përdorur për të arritur në qëllimet tona studimore. Gjatë këtij hulumtimi është trajtuar, shqyrtuar dhe analizuar literatura e gjetur e autorëve vendas, por edhe atyre botërorë, të cilët kanë trajtuar rolin e gjeografisë fizike mbi rreziqet natyrore, duke i shtuar edhe edukimin

për rreziqet natyrore në shkolla dhe institucione të ngjashme në vend dhe botë. Si trajtohen në aspektin e problemit jetësor, cilat teknika dhe strategji përdoren për parandalim apo mbrojtje ndaj këtyre rreziqeve natyrore etj. Në kapitullin III përshkruhet metodologjia e hulumtimit duke përfshirë karakteristikat e mostrës, instrumentet, metodat e mbledhjes së të dhënave dhe qasjen ndaj analizës së rezultateve, të cilat na mundësuan realizimin e këtij punimi të diplomës master.

Metoda kryesore e përdorur është ajo sasiore, nëpërmjet të cilës kemi mbledhur të dhënat nga pyetësorët. Në kapitulli IV kemi paraqitur të dhënat e përpunuara nëpërmjet pyetësorëve dhe të analizuara me ndihmën e paketës statistikore SPSS, e cila na ka mundësuar të japim sqarimet adekuate të hulumtimit në këtë punim. Nëpërmjet analizës përshkruese të dhënat e mostrës i kemi kalkuluar në formë tabele me tipin frekuencë, duke i nxjerr informatat e nevojshme për qëllimin tonë të studimit me ndihmën e grafikëve. Kapitulli V sqaron gjetjet, nxjerrë konkludimet kyçe dhe kufizimet e studimit, udhëzimet e ardhshme për kërkime etj.

Roli i gjeografisë si shkencë qëndron në atë që studion, hulumton dhe na jep shpjegime për fenomenet natyrore që ndodhin në planetin tonë. Në botë i kushtohet kujdes shumë edukimit për mbrojtje nga rreziqet natyrore. Një praktikë e tillë duhet të zbatohet edhe te ne, posaçërisht në shkollat tona. Një çështje me rëndësi përmendim njohuritë që kanë nxënësit për këto fenomene të rrezikshme për jetën e tyre, sa janë ata të përgatitur të mbrohen apo si të veprojnë në raste të tilla. Për të kuptuar rolin e gjeografisë në edukimin e fëmijëve për rreziqet natyrore, kemi bërë hulumtim në disa shkolla, përgjigjet e të cilave janë analizuar nëpërmjet paketës statistikore SPSS.

**Fjalët kyçe:** *Faktorët natyrorë, faktorët shoqërorë, gjeografia fizike, nxënës, rreziqet natyrore.*

# **Kandidati/ja: 3. Vlora Aliu**

# **Tema: Keqkuptimet e koncepteve biologjike te nxënësit e klasave të VIII-ta dhe të IX-ta**

# **ABSTRAKTI**

Faktori më i rëndësishëm që ndikon në të nxënit është ajo që nxënësit tashmë e dijnë. Prandaj të kuptuarit e koncepteve që bartin nxënësit është me rëndësi thelbësore për mësimdhënie efektive. Një koncept i gabuar mund të identifikohet si diçka që njerëzit besojnë, por që nuk është në fakt e saktë. Konceptet e gabuara kompromentojne të nxenit, veҁanërisht të nxënit domethënës. Nëse konceptet ekzistuese që nxënësit posedojne janë jo të plota ose të pasakta, themeli mbi të cilin ata ndërtojnë informacione të reja do të rrezikohet. Identifikimi i koncepteve të gabuara të nxënësve është thelbësor për mësimdhënien efektive dhe të nxënit e Biologjisë.

Qëllimi kryesor i hulumtimit është të kuptojmë se sa janë të përhapura konceptet e gabuara të nxënësve në lëndën e Biologjisë, cilat jane burimet e koncepteve të gabuara dhe cfarë strategji përdorin mësimdhënësit për identifikimin dhe korrigjimin e tyre.

Hulumtimi u zhvillua me metodën e përzier ku si instrument për mbledhjen e të dhënave sasiore me nxënës kemi përdorur pyetësorin e tipit të mbyllur me pyetje të llojit (e saktë e gabuar), kurse si instrument për mbledhjen e të dhënave cilësore me mësimdhënës është përdorur intervista gjysmë e strukturuar prej të cilës kemi nxjerrë të dhënat e papërpunuara. Pjesëmarrës në hulumtim janë nxënësit dhe mësimdhënësit e lëndës së Biologjisë të shkollës së mesme të ultë ‘’Iliria’’ në qytetin e Prishtinës. Mostrën hulumtuese e përbëjnë 70 nxënës prej të cilëve 35 nxënës nga klasa e VIII-të dhe 35 nxënës nga klasa e IX-të si dhe tre mësimdhënës.

Nga rezultatet e hulumtimit shohim se konceptet e gabuara te nxënësit janë të përhapura në masë të madhe, burimet e tyre janë përvojat personale të nxënësve jashtë shkolle, të folurit në gjuhën e

përditshme në familje shoqëri, zbuluam se mësimdhënësit identifikimin e koncepteve të gabuara në klasë e bëjnë përmes bashkëbisedimeve, pyetjeve të hapura, hartës së koncepteve kurse si strategji për korrigjimin e koncepteve të gabuara mësimdhënësit përdorin diskutimin, demonstrimin, analogjitë.

**Fjalët kyҁe:** Biologji, koncept, keqkuptim, mësimdhënie, strategji

# **Kandidati/ja: 4. Ajlinda Lutfiu**

# **Tema: Ndikimi i përdorimit të programit GeoGebra në arritjet e nxënësve për të kuptuarit e transformimeve gjeometrike**

# **ABSTRAKTI**

Përdorimi i TIK-ut në aktivitetet e mësimdhënies dhe të nxënit të matematikës është i lidhur ngushtë me kompetencat e Kornizës Kurrikulare të Kosovës dhe rezultateve të të nxënit të fushës së matematikës në zhvillimin e ndërtimit të njohurive, shkathtësive dhe vlerave. Prandaj, qëllimi i këtij hulumtimi është shqyrtimi i ndikimit të përdorimit të TIK-ut në të nxënit e matematikës. Në veçanti, hulumtimi ka shqyrtuar ndikimin e programit softuerik GeoGebra në arritjet e nxënësve në të kuptuarit e transformimeve gjeometrike.

Gjatë këtij hulumtimi në veprim bashkëpunues janë shfrytëzuar të dhëna sasiore, dhe modeli i këtij hulumtimi është modeli kuazi-eksperimental. Instrumentet e përdorura për mbledhjen e të dhënave janë testi i arritjeve që përfshijnë paratestin dhe pastestin. Përveç testeve për mbledhjen e të dhënave, si instrument i dytë është përpiluar një pyetësor, i cili ka ndihmuar për të nxjerrë qëndrimet e nxënësve në lidhje me programin softuerik GeoGebra.

Mostër e hulumtimit janë nxënësit e klasave të teta, nga shkolla “Kenan Halimi” në fshatin Skifteraj, si dhe nxënësit nga shkolla “Dëshmorët e Pesë Prillit”, në fshatin Smirë, të komunës së Vitisë. Grupi i kontrollit është trajtuar me metodologjinë e mësimdhënies tradicionale, ndërsa në grupin eksperimental mësimdhënia dhe të nxënit është realizuar duke shfrytëzuar programin softuerik GeoGebra. Të dhënat e grumbulluara nëpërmjet testit janë analizuar nëpërmjet programit SPSS, për të shqyrtuar ndikimin e përdorimit të GeoGebres në të nxënit e transformimeve gjeometrike, me fokus në simetrinë boshtore, rotacionin dhe translacionin.

Rezultatet e hulumtimit treguan se kishte një ndryshim domethënës ndërmjet rezultateve të testit të arritjeve të grupit eksperimental, ku mësimdhënia dhe të nxënit është zhvilluar me programin softuerik GeoGebra dhe atij të kontrollit të mësuar me metodologjinë e mësimdhënies tradicionale, në favor të grupit eksperimental. Për më tepër, gjetjet nga pyetësori i nxënësve tregojnë se përdorimi i softuerit GeoGebra kishte një ndikim pozitiv në qëndrimet e nxënësve në të mësuarit e transformimeve gjeometrike.

**Fjalët kyçe:** transformimet gjeometrike, programi GeoGebra, arritjet e nxënësve.